Ģeoloģiskais dabas piemineklis  **Gūdu klintis**

MK 175. noteikumu piel. Nr. 63

**Detalizēts apraksts**

**Adrese**

Pārgaujas novadā, Straupes pagastā, Gaujas nacionālajā parkā, Natura 2000 teritorijā.

Ģeogrāfiskās koordinātes E25° 0,212' un N57° 15,024', jeb x560551, y345706 LKS92 sistēmā.

**Ģeogrāfiskais novietojums**

Gaujavas zemienē, Gaujas senlejas nogāzē, upes labajā krastā.

**Ģeoloģiskie veidojumi**

Dabas pieminekli veido vidējā devona Živetas stāva Gaujas svītas smilšakmeņu atsegumi Gaujas augstajā pamatkrastā.

Krāšņās smilšakmeņu klintis atrodas Gaujas krastā, kā arī pamatkrasta nogāzē gar palieni un vecupēm. Sevišķi izteiksmīgs ir klinšu asais, uz austrumiem vērstais stūris Gaujas krastā.

Atsegumu joslas kopējais garums ir 390 m. Atsegumi ir 3 hipsometriskajos līmeņos, to kopējais augstums ir aptuveni līdzvērtīgs kraujas augstumam - līdz 50 m, bet lielāko klinšu augstums ir 13-20 m.

**Izmēri**

Dabas pieminekļa platība 7,14 ha.

**Debits**

Klinšu augšdaļā virs mālainiem nogulumiem ir avoti, taču to debits nav noteikts. a

**Unikālās vērtības**

Krāšņas devona Gaujas svītas smilšakmeņu klintis pie Gaujas un gar tās palieni un vecupi. Sevišķi izteiksmīgs ir klinšu asais, uz austrumiem vērstais stūris Gaujas krastā. Pamatkrastā virs palienes atrodas izmēru ziņā viena no lielākajām (ja ne pati lielākā) Latvijā pa vienlaidus plaisas virsmu izveidojusies smilšakmens siena.

Gūdu iezis ir viens no atsegumiem, kas posmā Cēsis-Sigulda ir apvienoti kā Gaujas svītas stratotips (48)). Devona nogulumiežos šajās klintīs ir atrastas devona bruņuzivju, daivspurzivju un bezžokļeņu fosīlijas, kā arī fosfātu konkrēcijas.

**Ainaviskuma raksturojums**

Asais Gūdu klinšu izvirzījums virs Gaujas ir viena no Gaujas senlejas hrestomātiskajām ainavām. Mežonīga ainava ar plašiem un fragmentāriem devona iežu atsegumiem stāvajā pamatkrastā, kokiem, krūmiem un kritalām ir vērojama pie Gaujas palienes un vecupes.

**Stratigrāfija**

Gūdu klinšu stratigrāfiskā nozīmība ir augsta, jo tās tiek atzītas par vienu no vidējā devona Živetas stāva Gaujas svītas stratotipam piederošajiem atsegumiem Gaujas senlejas posmā Cēsis-Sigulda. Devona nogulumiežos šajās klintīs ir atrastas devona bruņuzivju, daivspurzivju un bezžokļeņu fosīlijas - zivis - *Asterolepis ornata, Plourdosteus sp., Laccognathus panderi, Glyptolepis baltica, Devononchus concinnus, Haplacanthus ehrmanensis* un bezžokleņi *- Psammolepis paradoxa, Psammolepis heteraster*, kā arī fosfātu konkrēcijas.

**Uzbūve**

Atbilstoši Gaujas pamatkrasta nogāzes konfigurācijai klintis atsedzas gar Gauju, kur virs upes veido ainavisku izvirzījumu. Tālāk augšteces virzienā pamatkrasts atkāpjas no upes un tā piekājē ir palienes terase ar vecupju gultnēm. Šajā posmā atsegumi pamatkrastā ir izvietojušies trīs hipsometriskajos līmeņos. Atsevišķas no atsegumu virsmām ir ļoti lielas un iespaidīgas.

Pie Gaujas atseguma apakšdaļā līdz 2 m augstumam ir izteiktas upes nestā ledus iegrauztas erozijas rievas, bet klinšu apakšā pie paša upes līmeņa ir vairākus metrus plata un dziļa niša.

Devona Gaujas svītas smilšakmeņiem pārsvarā ir raksturīgs muldveida slīpslāņojums (zemūdens grēdas), dubultais slīpslāņojums (mikrodelta?) un krokots slāņojums (pāri plūstošas straumes vai noslīdeņu procesu ietekme). Mālainajiem nogulumiem visbiežāk ir izteikts horizontālam tuvs slāņojums. Gaujas svītas smilšainie nogulumi ir veidojušies seklā baseinā, spēcīgu ūdens straumju ietekmē. Smilts uzkrājusies pa kanāliem migrējošās zemūdens grēdās, kur straumju plūsma un, iespējams, zemūdens noslīdeņi, izraisījuši nogulu slāņojuma deformācijas. Sedimentācijas baseins tolaik, domājams, bijusi plūdmaiņu ietekmēta delta.

**Viela**

Raksturīgi Gaujas svītas smilšakmeņi un mālieži. Konstatētas fosfātu konkrēcijas smilšakmeņos.

**Procesi**

Dabas pieminekļa teritorijā vidēji aktīvi izpaužas mūsdienu ģeoloģiskie procesi – Gaujas sānu erozija, gravu erozija un noslīdeņu procesi.

**Dabas aizsardzība**

Dabas pieminekļa teritorijā atrodas Eiropas Savienības aizsargājamais biotops smilšakmens pamatiežu atsegumi (8220).

**Citas vērtības**

Gūdu klintis ir nozīmīgs tūrisma objekts, ko apmeklē galvenokārt ūdenstūristi.

Nostāsts vēstī, ka senatnē, iepretim Gūdu mājām un iezim, lopus ganot, ganu dziesmām bijusi tik skaista atbalss, un skanējis tik tālu, ka tas iedēvēts par Gaviļu iezi.

**Stāvoklis**

Klinšu posms pie Gaujas ir ērti apskatāms ūdenstūristiem, kā arī kājāmgājējiem no Gaujas labā krasta. Pie klintīm tālāk no Gaujas ir samērā grūti piekļūt, jo jāšķērso krūmi un kritalas, kā arī vietām jākāpj stāvajā pamatkrastā. No klinšu pakājes uz to „stūra” augšu ved taka, kas gan ir šaura un vietām bīstama.

Gaujas krastā esošais 140 m garais klinšu posms (ieskaitot aso stūri) ir tīrs, nav aizaudzis, un uzskatāms par labā stāvoklī esošu. Atsegumi tālāk no Gaujas pakāpeniski aizaug un nobrūk. To stāvoklis ir viduvējs līdz sliktam.

**Bojājumi**

Cilvēka veikto bojājumu šajā objektā ir maz. Atsegumus bojā to pakāpeniskā aizaugšana, noslīdeņi un nobrukumi.

**Apdraudējumi**

Atsegumus , kur tie pastāvīgi neatjaunojas, jo neatrodas tieši Gaujas krastā, apdraud galvenokārt dabiskie procesi - aizaugšana, noslīdeņi un nobrukumi.

**Apsaimniekošana**

Teritorijā nav informācijas par šo objektu un citām dabas vērtībām, nav robežzīmju. Saimnieciskā darbība objekta teritorijā netiek veikta.

**Piezīmes**

Apraksts, novērtējumi un robežu izmaiņu pamatojums balstīti uz līgumdarba pētījuma ietvaros veiktā apsekojuma un literatūras datiem. Apsekoja Ģirts Stinkulis, 12.07.2014.

**Novērtējumi**

Unikālās vērtības – 4

Ainaviskums – 5

Zinātniskais nozīmīgums:

Stratigrāfija – 4

Uzbūve – 3

Viela – 3

Procesi – 2

Citas vērtības – 4

Novērtējumu summa - 25

**Robežu izmaiņu pamatojums**

Robežas precizētas atbilstoši dabas veidojumu izvietojumam, kā arī, ņemot vērā zemes īpašumu kadastra un mežaudžu nogabalu robežas. No dabas pieminekļa teritorijas piedāvāts izslēgt plašu mežainu teritoriju tā rietumos, kā arī, pārāk plašo teritoriju virs kraujas un arī austrumos no klintīm.

**Ieteikumi aizsardzībai un apsaimniekošanai**

Teritoriju nepieciešams saglabāt gan zinātniskiem ģeoloģiskiem (sedimentoloģiskiem, paleontoloģiskiem) pētījumiem, gan kā tipisku Gaujas svītas ģeoloģisko griezumu (nozīme devona stratigrāfijā), gan arī mūsdienu augu sugu un biotopu pētījumiem, un ainaviski vērtīgu dabas veidojumu kopumu. Būtu nepieciešams izvietot norādes uz šo objektu un informācijas plakātu par to.